杜甫
秋行官张望督促东渚耗稻向毕清晨遣女奴阿稽竖子…往问
东渚雨今足，伫闻粳稻香。上天无偏颇，蒲稗各自长。
人情见非类，田家戒其荒。功夫竞搰搰，除草置岸旁。
谷者命之本，客居安可忘。青春具所务，勤垦免乱常。
吴牛力容易，并驱动莫当。丰苗亦已穊，云水照方塘。
有生固蔓延，静一资堤防。督领不无人，提携颇在纲。
荆扬风土暖，肃肃候微霜。尚恐主守疏，用心未甚臧。
清朝遣婢仆，寄语逾崇冈。西成聚必散，不独陵我仓。
岂要仁里誉，感此乱世忙。北风吹蒹葭，蟋蟀近中堂。
荏苒百工休，郁纡迟暮伤。